b'\n_START_ARTICLE_\nPuolukkapiiloy\xc3\xb6kk\xc3\xb6nen\n_START_SECTION_\nKoko ja ulkon\xc3\xa4k\xc3\xb6\n_START_PARAGRAPH_\nYleisv\xc3\xa4ritykselt\xc3\xa4\xc3\xa4n puolukkapiiloy\xc3\xb6kk\xc3\xb6nen on tavallisimmin ruosteenruskea, mutta lajin sis\xc3\xa4ll\xc3\xa4 on huomattavan suurta muuntelua ja joskus tavataan my\xc3\xb6s harmaita tai kellert\xc3\xa4vi\xc3\xa4 yksil\xc3\xb6it\xc3\xa4. Etusiiven keskiosassa on yleens\xc3\xa4 selv\xc3\xa4sti erottuva tumma t\xc3\xa4pl\xc3\xa4, joka muodostuu munuaist\xc3\xa4pl\xc3\xa4n takaosasta. Etusiiven k\xc3\xa4rkiosassa saattaa erottua rivi tummia t\xc3\xa4pli\xc3\xa4. Muuten etusiipien kuviointi on melko huomaamatonta ja joskus sit\xc3\xa4 voi olla vaikea huomata lainkaan. Takasiivet ovat etusiipi\xc3\xa4 selv\xc3\xa4sti vaaleammat, harmaanruskeat. Siipiv\xc3\xa4li 30\xe2\x80\x9335 mm.\n_START_SECTION_\nLevinneisyys ja lentoaika\n_START_PARAGRAPH_\nLajia tavataan koko Euroopassa. Lis\xc3\xa4ksi se el\xc3\xa4\xc3\xa4 Pohjois-Afrikassa ja id\xc3\xa4ss\xc3\xa4 levinneisyys ulottuu Altaivuoristoon saakka. Suomessa puolukkapiiloy\xc3\xb6kk\xc3\xb6nen on eritt\xc3\xa4in yleinen ja runsaslukuinen ainakin Oulun korkeudelle saakka. Se talvehtii aikuisena ja kuuluu samalla sek\xc3\xa4 syksyll\xc3\xa4 viimeisten joukossa, ett\xc3\xa4 kev\xc3\xa4\xc3\xa4ll\xc3\xa4 ensimm\xc3\xa4isin\xc3\xa4 lent\xc3\xa4viin perhosiin. Lauhat jaksot saattavat her\xc3\xa4tt\xc3\xa4\xc3\xa4 talvehtivat perhoset esille keskell\xc3\xa4 talveakin. Lentoaika Suomessa on syyskuun alusta pakkasiin ja kev\xc3\xa4\xc3\xa4ll\xc3\xa4 huhtikuusta kes\xc3\xa4kuun alkuun.\n_START_SECTION_\nElinymp\xc3\xa4rist\xc3\xb6 ja elintavat\n_START_PARAGRAPH_\nPuolukkapiiloy\xc3\xb6kk\xc3\xb6nen el\xc3\xa4\xc3\xa4 etenkin sekametsiss\xc3\xa4 sek\xc3\xa4 erilaisissa kulttuuriymp\xc3\xa4rist\xc3\xb6iss\xc3\xa4. Laji on y\xc3\xb6aktiivinen mutta kev\xc3\xa4\xc3\xa4ll\xc3\xa4 ja syksyll\xc3\xa4 aikuisia perhosia on helppo l\xc3\xb6yt\xc3\xa4\xc3\xa4 lep\xc3\xa4\xc3\xa4m\xc3\xa4ss\xc3\xa4 seinill\xc3\xa4, varsinkin ulkovalojen l\xc3\xa4hist\xc3\xb6ll\xc3\xa4. Makealla nesteell\xc3\xa4 kostutetulle sy\xc3\xb6tille perhosia voi illalla lent\xc3\xa4\xc3\xa4 joukoittain. Aikuinen perhonen talvehtii.\n_START_SECTION_\nRavintokasvi\n_START_PARAGRAPH_\nToukka kelpuuttaa laajan joukon ravintokasveja.'